作者:葛長庚
標題:沁園春
內容:暫聚如萍，忽散似雲，無可奈何。向天涯海角，兩行別淚，風前月下，一片離騷。啼罷棲烏，望窮芳草，此恨與之誰較多。昏黃後，對青燈感慨，白酒悲歌。夢中作夢知麼。憶往事落花流水呵。更憑高□遠，沈腰不瘦，悵今懷昔，潘鬢須皤。去燕來鴻，尋梅問柳，寸念從他寒暑熬。消魂處，但煙光縹渺，山色周遭。